**Előterjesztés**

**Körmend Város Önkormányzata Képviselő-testülete 2019. május 29.-i ülésére**

**Tárgy:** 2018. évi gazdálkodásról beszámoló

*Tisztelt Képviselő-testület!*

Körmend város önkormányzata a 2018. évi költségvetését az 1/2018. évi rendeletével fogadta el. Az év során több alkalommal módosításra került a rendelet az év közben a működéshez érkező központi támogatások, részben a projektek támogatása, valamint a feladatok ellátásához biztosított előirányzatok rendezésre céljából.

Az államháztartásról szóló törvény, annak végrehajtására megalkotott kormányrendelet, valamint az államháztartás számviteléről szóló kormányrendelet alapján elkészítésre került a költségvetési szervek beszámolója. A beszámolók a költségvetési és pénzügyi számvitel előírásai alapján kerültek elkészítésre. és feladásra kerültek az Államkincstár részére az informatikai rendszeren keresztül. A költségvetési beszámolók adatai alapján történt a 2018. évről szóló zárszámadás összeállítása.

Az előterjesztéshez tartozik a zárszámadásról szóló rendelet-tervezet a mellékletekkel együtt.

**Feladatellátás**

Az önkormányzat feladatellátásban nem volt változás 2018. évben az előző évhez viszonyítva. Továbbra is közös önkormányzati hivatalt működtet Körmend város Önkormányzata és Csákánydoroszló község Önkormányzata. A Hivatal látja el az igazgatási, gazdálkodási és számviteli, beszámolási feladatokat, bonyolítja a fejlesztéseket, stb., mindkét önkormányzat esetében. A településüzemeltetési és vagyonkezelési feladatokat, különösen a lakásgazdálkodással kapcsolatos feladatokat Körmend Város Gondnoksága látta el. 2018. évben továbbra is az intézményhez tartozott az iskolák élelmezési feladatainak az ellátása. A város közművelődési, kulturális feladatait pedig a Körmendi Kulturális Központ, Múzeum, Könyvtár látja el, koordinálja a civil szervezeteket, egyesületeket, közreműködik velük a város kulturális életében.

Az intézmények feladatköre, valamint a feladat ellátási területek folyamatosan bővülnek a beruházások, felújítások következtében.

**Működési költségvetés**

**Bevételek**

A bevételeket a rendelet-tervezet *1. melléklete* tartalmazza összevontan, működési, felhalmozási bontásban, kiemelt előirányzatonként, közgazdasági tagolásban. A *2. melléklet* intézményenként, kötelező, államigazgatási és önként vállalt feladat bontásban tartalmazza a bevételeket, a *3. melléklet* azonos módon részletezi a kiadásokat. A *4. melléklet* a kapott központi és egyéb támogatásokat, valamint a közhatalmi és egyéb bevételeket önkormányzati szinten részletezi.

A *4. a melléklet* a működési feladatokra kapott központi támogatás elszámolását tartalmazza, a *4. b* *melléklet* pedig a kiegészítő, és egyéb kötött felhasználású támogatásokat.

Az önkormányzat a központi költségvetésből az **önkormányzatok működési támogatásként** a feladatok ellátásához, összességében 703.750.305Ft-ot kapott, amely már a beszámítás összegével – 160.399.151Ft-al - csökkentett. A beszámítás a településüzemeltetési feladatokat érinti teljes mértékben, és részben az önkormányzati hivatal működését. Óvodai feladatra és szociális feladatokra kapott támogatás átadásra kerül a társulások részére a működési feladataik ellátására. A 4. a melléklet adataiból látható, hogy egyes feladatellátások esetében évközben lemondás történt a csökkenő létszám, feladat következtében, viszont jelentős növekedés volt a gyermekétkeztetés támogatása tekintetében, 13.917.040Ft többlettámogatás érkezett az önkormányzathoz.

A kapott központi támogatásokról el kell számolni az év során a ténylegesen ellátott mutatók alapján. Az elszámolás következtében visszafizetése keletkezett az önkormányzatnak 7.612.524Ft összegben, amely nagyrészt abból adódik, hogy mind az óvodában, mind a bölcsődében 1-1 csoport csökkenés következett be 2018 szeptemberétől.

Az önkormányzathoz év közben a következő támogatások érkeztek, különösen a foglalkoztatottak személyi juttatásaira, továbbá a minimálbér, valamint szakmai bérminimum emelése ellentételezése céljából a következők szerint, amelyet a 4. b melléklet részletez:

* összevont szociális ágazati pótlék 31.832.644Ft,
* kulturális illetménypótlék 8.335.179Ft,
* bérkompenzációt 5.672.664Ft,
* bölcsődei kiegészítő támogatás 10.108.000Ft,
* egészségügyi kiegészítő támogatás 451.966Ft.

Az összegek felhasználásra személyi juttatásra és járulékra történt.

Az önkormányzat rendkívüli támogatásként a működési kiadásokra 30 millió Ft-ot kapott. amelynek a felhasználásáról a beszámoló keretében el is számolt. Könyvtári és közművelődési feladatokra kapott támogatás 13.673.000Ft volt 2018 évben, amely a működési feladatokra lett felhasználva.

A 4. mellékletben a **működési célú támogatások** között a közfoglalkoztatáshoz kapott támogatás elszámolása történt meg, mind a Körmend Város Gondnoksága, mind a Körmendi Kulturális Központ esetében, a kapott támogatást összege 22.577.674Ft. Szociális foglalkoztatáshoz kapott központi támogatás 2018. évi összege 61.619.340Ft, amelyből 18.515.760Ft a 2017. évi felhasználás utófinanszírozása volt. Gyermekorvosi feladatok ellátására kapott támogatás 12.138.300Ft, és helyettesítéssel történik továbbra is az ellátás.

A TOP-os pályázatok támogatása részben a működési kiadások fedezetére érkezik, a teljesítés 145.674.000Ft, amely jelentős része az INTERREG pályázathoz kapcsolódik.

A **felhalmozási célú támogatás** 91.441.432Ft támogatás érkezett, amelyből 25.093.464Ft került 2018.-ban felhasználásra utak felújítására, a lóistálló felújítására 20.000.000Ft. A Deák F. utca felújítás 23.076.916Ft, a Kubinyi program 12.000.000Ft, a járásszékhely múzeumok támogatása 3.100.000Ft összegben kerül felhasználásra 2019-ben.. A TOP pályázatokhoz a tervezettnél kisebb összeg került lehívásra.

A **közhatalmi bevételek** között az iparűzési adó, gépjárműadó, talajterhelési díj, valamint az idegenforgalmi adó került tervezésre, illetve a teljesítés elszámolása. Részletes adatokat a rendelet-tervezet *10. melléklete tartalmaz.* A tervezett bevétel módosított összege iparűzési adóból 818.000.000Ft volt, a teljesítés 786.202.821Ft.Tartózkodás után fizetett idegenforgalmi adóbevétel az előző évekhez viszonyítva jelentősen nőtt, a teljesítés 16.811.820Ft., amit a hotel működése eredményez. Az önkormányzatnál maradó gépjármű adó 40%-a 2018. évben 33.529.457Ft volt, a tervezett összeggel gyakorlatilag megegyező, a növekedés minimális. Egyéb, adójellegű bevétel teljesítése 979.192Ft.

A **működési bevételek** az intézmények által ellátott különböző feladatokból adódóan realizálódtak 2018. évben is. A bevételek teljesítéseit illetően nem volt jelentősebb változás az előző évekhez viszonyítva, tekintettel a feladatellátás változatlanságára.

Az **önkormányzat** esetében bérbeadásból - közterületek, ingatlanok hasznosításából - közvetített szolgáltatásokból, és használati díjból származik a bevétel jelentős része. Minden intézmény esetében az ÁFA visszatérülések, és a számlázott ÁFA is a működési bevételek között kerülnek elszámolásra, az önkormányzat ilyen jellegű bevétele több mint 40 millió Ft, amely a használati díj ÁFA összegét is tartalmazza. Az önkormányzat működési bevételei között került elszámolásra a szennyvíz és vízhasználati díj - bruttó 92.922.039Ft - annak ellenére, hogy felhalmozási célú kiadásokra kell kötelezően fordítani a nettó összeget. A vállalkozó orvosok részére a közüzemi díjak továbbszámlázása történik, a teljesítés nettó 6.664.430Ft. Közterület és egyéb bérbeadásból származó bevétel 2018. évben meghaladta a nettó több mint 11 millió Ft-ot. A kastélyon végzett felújítási munkák megtérítéséből származó bevétel több mint bruttó 15 millió Ft volt. Üzletrész eladásból 15.500eFt bevétele keletkezett az önkormányzatnak. A visszaigényelt ÁFA összege 37.245.698Ft, ami főleg adóköteles tevékenységet szolgáló beruházásokhoz kapcsolódik.

A **Közös Önkormányzati Hivatal** esetében a működési bevétel főként bérbeadásból, közüzemi kiadások továbbszámlázásból, kisebb összegben szolgáltatásból teljesült.

A **Körmendi Kulturális Központ, Múzeum Könyvtár** bevételei minimális összegben bérbeadásból, nagyrészt szolgáltatásokból teljesültek. A múzeum esetében a belépődíjak, és egyéb bevétel teljesítése meghaladja a tervezett összeget, az éves teljesítés 4.608.075Ft. A könyvtár működési bevétele nem érte tervezetthez viszonyítva, a teljesítés 2.005eFt, ami beiratkozási díjakból és szolgáltatási bevételekből áll. A szolgáltatások igénybevétele folyamatosan csökken az intézményben. A közművelődési terület bevétele évről évre folyamatosan növekszik a színterek bővülése következtében. A tervezett 15 millió Ft-al szemben a teljesítés közel 17 millió Ft lett. A bevétel színházi előadásokkal kapcsolatos jegy bevételből 7.327.898Ft, bérbeadásokból 5.102.921Ft, egyéb szolgáltatásokból – esküvők szervezése, ruhatár, rendezvényszervezés, stb. - több mint 4 millió Ft összegben teljesült.

A **Körmend Város Gondnoksága** működési bevételei az önkormányzati lakások és nem lakás célú ingatlanok, piac bérbeadásából származik, továbbá különböző szolgáltatásokból. A 2018.évi teljesítés alakulása a következő:

* üzlethelyiségek bérleti díja 29.219.190Ft
* tovább számlázott vízdíj lakbérrel együtt 52.400.160Ft
* piaci helypénz bevétele 9.952.260Ft
* uszoda, sportcsarnok, kollégium bérbeadás, közüzemek továbbszámlázása 6.266.126Ft
* egyéb szolgáltatások bevétele 2.222.565Ft.

Az iskolai étkeztetés, mint feladat az intézmény költségvetésében szerepel. Az iskolák esetében a működési bevétel jelentős része az étkeztetésből származik, amely tartalmazza az ÁFA visszatérülést is. Az intézmény bevétele a négy iskola – három általános iskola, gimnázium - esetében az étkeztetésből 38.656.368Ft. Az élelmezési feladatok tekintetében az ÁFA visszatérülés összege 9.949.526Ft. Csökken a bevétel amiatt is, hogy egyre többen jogosultak kedvezményre, illetve az ingyenes étkezésre. Az uszoda használatáért a Tankerület által fizetett díj teszi ki a bevétel nagyobb részét.

A **finanszírozási műveletek** kötött kell elszámolni az előző évi maradványt, és annak igénybevételét, amelyet kötelező igénybe venni a következő évben teljes összegben. A működési maradvány igénybevétele önkormányzati szinten 304.649.904Ft. A felhalmozási célú maradvány igénybevétele TOP pályázatokhoz kapcsolódóan 2019. évi fejlesztésre 285.000.000Ft, egyéb fejlesztési feladatokra 1.101.574.774Ft, központi forrásból kapott támogatásokra 73.095.259Ft.

Az önkormányzat a működési hiány finanszírozására hitel felvételét tervezte. Folyószámlahitel felvételére sor került 50 millió Ft összegben, amely jellegének megfelelően visszafizetésre is került 2018. évben. A tervezett hitel felvétel és teljesítése alakulását a rendelet-tervezet 11. melléklete tartalmazza.

Az államháztartási megelőlegezés a 2018. évi központi támogatás terhére adott összeg a januári illetmények kifizetéséhez 20.599.371Ft összegben teljesült.

**Kiadások**

A kiadások kiemelt előirányzatonként az 1. mellékletben, intézményenként a *3. mellékletben* kerületek részletezésre.

A **személyi juttatások** előirányzata a kapott központi támogatásokkal emelkedett évközben, és a teljesítés is ennek megfelelően alakult, nem haladja meg a módosított előirányzatot. A személyi juttatatás előirányzata és teljesítése tartalmazza a közfoglalkoztatással kapcsolatos kiadásokat is, ami a jelentősebb összegű növekedést eredményezte, továbbá a pótlólag adott pótlékok, bérkompenzációk is növelték az előirányzatot és a teljesítést. A teljesítés az önkormányzat esetében marad el a tervezettől, mert a projektekre tervezett személyi jellegű kiadások teljesítésére nem került sor.

A **munkaadót terhelő járulékok** alakulása azonos a személyi juttatások előirányzatának, teljesítésének alakulásával, a mértéke 2018. évben 19,5% volt, ami az előző évekhez viszonyítva csökkent 2,5% -al.

A **dologi kiadások** előirányzata év közben jelentősen megemelkedett, amely nagyobb mértékben a projektekkel kapcsolatos volt, tekintettel arra, hogy egyes projektek esetében a kiadások jelentős részét dologi kiadásként kell elszámolni. A teljesítés az előzőekhez hasonlóan elmaradt a módosított előirányzattól az önkormányzat esetében, mert áthúzódik a következő évre a megvalósítás

A dologi kiadások között a *közüzemi kiadások* teljesítése a tervezetthez viszonyítva az alábbiak szerint alakult nettó összegben:

 adatok Ft-ban

|  |
| --- |
| Közüzemi kiadások 2018. |
|   | **Eredeti előirányzat** | **Módosított előirányzat** | **Teljesítés** |
| Önkormányzat | 15 455 000 | 15 475 000 | 14 506 813 |
| Körmendi Közös Önkormányzati Hivatal | 4 493 000 | 4 213 000 | 4 152 312 |
| Körmend Város Gondnoksága | 22 000 000 | 21 608 000 | 20 856 205 |
| Körmendi Kulturális Központ, Múzeum és Könyvtár | 12 350 000 | 11 614 000 | 9 128 266 |
| Összesen: | 54 298 000 | 52 910 000 | 48 643 596 |

Gyakorlatilag minden intézmény teljesítése alacsonyabb összegű a tervezettnél, amit kedvezőnek kell tekinteni főleg tekintettel arra, hogy az előző évi teljesítés nettó összege minimálisan meghaladta a nettó 60 millió Ft-ot

*Az élelmezési kiadások* teljesítése a Körmend Város Gondnokságánál közel nettó 79 millió Ft, amely folyamatosan emelkedik az áremelkedések következtében. A bérleti és lízing díjakra kifizetett összeg csökkent az elő évhez viszonyítva, a 45 millió Ft-os 2017. évi teljesítéssel szemben 2018. évben a teljesítés 39 millió Ft, amelynek jelentős része a Caminus Zrt részére kerül kifizetésre. A csökkenést az eredményezte, hogy a fűtésrekonstrukciós bérleti szerződés részben lejárt 2018. évben.

A karbantartásokra, javításokra fordított összeg meghaladja a nettó 56 millió Ft-ot önkormányzati szinten, amely jelentősen növekedett az előző évhez – nettó 22 millió Ft – viszonyítva. A Körmend Város Gondnokságánál került teljesítésre a lakásokkal, kapcsolatos javítási, karbantartási kiadások, a településüzemeltetési feladatokra fordított összeg több mint nettó 40 millió Ft. értékben.

A közvetett szolgáltatások teljesítése nettó összegben 27.717eFt, amely továbbszámlázásra kerül az igénybevevők részére. A továbbszámlázás a közüzemi kiadásokhoz kapcsolódik.

Jelentős összegű kiadás a szakmai tevékenységet segítő szolgáltatás tervezési szinten, valamint az előzetesen felszámított ÁFA összege. A teljesítés az alábbiak szerint alakult intézményenként.

 adatok Ft-ban

|  |  |  |
| --- | --- | --- |
|   | **Szakmai tevékenységet segítő szolgáltatások** | **Működési célú előzetesen felszámított általános forgalmi adó** |
|   | **Eredeti előirányzat** | **Módosított előirányzat** | **Teljesítés** | **Eredeti előirányzat** | **Módosított előirányzat** | **Teljesítés** |
| Önkormányzat | 165 177 430 | 167 511 021 | 29 637 111 | 68 884 313 | 66 425 842 | 28 297 101 |
| Körmendi Közös Önkormányzati Hivatal | 1 334 000 | 2 344 000 | 2 080 800 | 4 484 800 | 4 369 249 | 4 283 828 |
| Körmend Város Gondnoksága | 1 600 000 | 1 700 000 | 1 691 600 | 43 754 240 | 54 024 452 | 47 692 853 |
| Körmendi Kulturális Központ, Múzeum és Könyvtár | 100 000 | 492 000 | 487 000 | 15 404 000 | 15 784 601 | 14 535 681 |
| Összesen: | 168 211 430 | 172 047 021 | 33 896 511 | 132 527 353 | 140 604 144 | 94 809 463 |

A működési célú, előzetesen felszámított ÁFA összege önkormányzati szinten közel 95 millió Ft.

A szakmai tevékenységet segítő szolgáltatás kiadása a tervezettnél jóval alacsonyabb, mert ezen a soron elszámolható kiadás jelentős része a projektek megvalósításához kapcsolódik.

A **pénzbeli ellátások** teljesítést a rendelet-tervezet 12. melléklete részletezi. A kifizetések a helyi rendelet szerint hozott határozatok alapján történik, a 2018. évi teljesítés 13.628.983Ft. Az önkormányzat nem kap támogatás a pénzbeli ellátásokhoz, saját forrásból biztosítja a kiadásokra a fedezetet.

A **működési célú támogatás államháztartáson belülre** részletezését a rendelet-tervezet 5. melléklete tartalmazza. A Körmend és Kistérsége Önkormányzati Társulás részére átadott összeg a szociális alapellátási feladatokra, az ügyeleti feladatra és a tagdíjra 279.225.765Ft. Az óvodai és bölcsődei feladatokra a Körmend és Mikrotérsége Köznevelési Intézményfenntartó Társulásnak átadott összeg a melléklet adatai szerint 396.010.091Ft. Mindkét társulás kötelező önkormányzati feladatot – óvodai, bölcsődei és szociális alapellátás - lát el, amelyekhez a kapott központi támogatáson túl az önkormányzat saját forrást is biztosított. Az óvodába bejárás támogatás az önkormányzatok részére került átadásra, a 2018. évi teljesítés 2.746.000Ft. A Bursa rendszerhez a hozzájárulás 895.000Ft volt 2018. évben.

Az államháztartáson kívülre átadott támogatás a sport, kultúra, szociális támogatást jelenti, a teljesítés 32.050.000Ft. A rádió működéséhez 12.000.000Ft-ot biztosított az önkormányzat, a helyi közlekedés fenntartásához 7.224.662Ft-ot. A Média Centrum működéséhez 2.500.000Ft került átadásra.

Finanszírozási kiadásként került teljesítésre az államháztartáson belüli megelőlegezés visszafizetése 19.025.758Ft összegben.

**Felhalmozási költségvetés**

**Bevételek**

A felhalmozási bevételek jelentős része származik a központi költségvetésből. Az egyes feladatok megvalósításához kapott támogatás 91.441.433Ft, amelyet a 4. számú melléklet részletez. A tervezett önkormányzati vagyonértékesítés bevétele 44.916.082Ft. A legjelentősebb tétel a NIF-től kaptt kártalanítás az épülő úttal kapcsolatban 18.460eFt összegben. Lakásértékesítésből 9.700eFt bevétel érkezett, telekértékesítés bevétele 7.036eFt, bérlakás törlesztés bevétele3.873eFt volt.

A bérlakások törlesztéseiből, és kölcsön törlesztésből 997.987Ft folyt be.

Az önkormányzat a fejlesztési feladatai megvalósításához hitel felvételét tervezte 2018-ban. Kormányengedély alapján a hitelszerződések megkötésre kerültek, azonban hitel lehívására nem került sor.

**Kiadások**

A felhalmozási jellegű kiadásokat a rendelet-tervezet 6. melléklete tartalmazza feladatonként. Mind a beruházások, mind a felújítások esetében jelentős a növekedés az előirányzatok tekintetében, viszont a teljesítés elmarad a módosított előirányzattól.

A támogatott TOP-os projektek esetében egyes feladatok megvalósítása esetében csak előkészítési, tervezési feladatok kerületek elvégzésre 2018. évben.

Megvalósult a Dienes L utcai óvoda felújítása 97.699eFt összegben, a zöldterület rehabilitáció a Dózsa Gy. utcában 203.448eFt összegben, valamint a Mátyás király utcában a kerékpárút kiépítése 142.390eFt összegben. Az Újváros utca kivitelezési feladatai is befejeződtek, a 2018. évi kiadás összege 25.311eFt. A Dankó P. és Tompa M. utcákban csapadékvíz elvezetés és útburkolat felújítás történt 41.335eFt összegben. A lóistálló felújítására 23.097eFt került kifizetésre. A szennyvízhálózaton és a szennyvíztisztító telepen is történtek felújítások a használati díj terhére.

Megvételre került a Pásztory ház 13 millió Ft összegben.

A felhalmozásra átadott összegek között az egyes sport feladatokra, a TAO támogatás kiegészítésként került forrás biztosítása 5.000eft összegben. A társasházak felújítási alapjába 5.152eFt került befizetésre a Körmend Város Gondnoksága által.

A közvetett támogatásokat a rendelet-tervezet 14. melléklete mutatja be. Jellemzően a kulturális intézmény szintereit veszik igénybe az egyesületek, különböző szervezetek rendszeresen. A sportcsarnok igénybevétele a kosárlabda klub által történik.

További közvetett támogatást nem biztosít az önkormányzat sem az ellátási díjak, sem az adók elengedése, mérséklése tekintetében.

**Maradvány**

A rendelet-tervezet 13. mellékletében került kimutatásra a 2018. évi maradvány. Az adatokat Ft-ban tartalmazza a melléklet. A maradvány megállapítása az adott évi bevételek és kiadások különbözete, tehát nem számol a nyitó, záró pénzkészlettel.

Az önkormányzat maradványa 1.377.834.789Ft, amely teljes összegben feladattal terhelt maradvány. Gyakorlatilag a 2019. évi költségvetésben betervezésre került a várható maradvány, ebből következik, hogy feladattal terhelt a maradvány. A működési maradvány 618.717.269Ft, a felhalmozási maradvány 759.117.520Ft.

Az intézmények esetében minimális maradvány keletkezett a 2018. évi gazdálkodás eredményeként, amely részben feladattal terhelt, részben szabad. A szabad maradványt célszerű az intézmény részére biztosítani a 2019. évi gazdálkodásához.

**Létszám alakulása**

Az önkormányzat intézményei által foglalkoztatott dolgozói létszámok esetében nem történt jelentős változás, tekintettel arra, hogy a feladatellátás nem bővült számottevően. A létszám adatokat a 7. számú melléklet részletezi. Változást, növekedést generál a közfoglalkoztatottak létszáma, mert a beszámolás során szerepeltetni kell őket, ami a 17 fős növekedést eredményezi.

**Vagyon alakulása**

Az önkormányzat vagyoni helyzetének alakulását a rendelet-tervezet 15. számú melléklete részletezi önkormányzati szinten.

A tárgyi eszközökben a növekedés van az előző évhez viszonyítva a beruházási, felújítási kiadásoknál említett feladatok megvalósulásából adódóan. A növekedés közel 300 millió Ft. Az ÁFA nem kerül aktiválásra, csak a nettó értékekkel növekszik az önkormányzat vagyona.

Minimális csökkenés következett be a tartós részesedésekben.

Az önkormányzatnak jogszabályi előírás alapján az Államkincstárnál kell vezetni azoknak a projekteknek a lebonyolítási számláit, amelyek megvalósításához az önkormányzat a támogatási szerződés szerint 50 millió Ft-ot meghaladó támogatást kap. A számlavezető pénzintézetnél vezetett számlák egyenlege évvégén 496.857.979Ft volt, a Kincstárban vezetett számlák egyenlege 823.997.555Ft. Az előző bankszámla egyenlegek pályázati források, illetve egy részük felhasználási kötelezettséggel terhelt, pl.: szennyvíz használati díj, egészségügyi feladatokra kapott finanszírozás, stb. A bankszámlákat a 17. melléklet részletezi. A záró pénzeszköz állomány 2018. december 31.-én 1.335.968.839Ft.

*A követeléseket és kötelezettségeket tételes analitika támasztja alá minden költségvetési szerv, és az önkormányzat esetében, ami a leltárral azonos.*

A *követelések* között a helyi adókhoz kapcsolódó követelés összességében 149.832eFt, amely részben hátralék, nagyrészt megállapodás alapján 2019.ben folyamatos a törlesztés iparűzési adónemre. A működési bevételekre vonatkozó követelés 101.290eFt., amely jelentős része a lakbérek és nem lakás célú ingatlanok bérleti díjai tartozását jelentik, továbbá étkezési szolgáltatással kapcsolatos követelés, vízdíj megelőlegezés, stb.

Az adott előlegek, túlfizetések nagyrészt beruházáshoz adott előleget jelent: csapadékvíz elvezetés, zöldváros beruházások, menedzsment részére fizetett előlegek, stb. Az ÁFA nagyrészt az előleghez kapcsolódnak, illetve az áthúzódó követelések a működési ÁFA esetében.

A forrás oldalon kötelezettségként jelenik meg a vagyoni elemek között a szállítók felé fennálló tartozás a működési – étkezési, egyéb - és felhalmozási – kerékpárút kivitelezés, 8-as főút felújításával kapcsolatos szállítók - területen, amelyek a költségvetési évben, illetve költségvetési évet követő évben esedékesek. A támogatás megelőlegezés is kötelezettségként van kimutatva 20.599.371Ft összegben. A kapott előlegek jelentős része adó túlfizetésekből áll.

A halasztott eredményszemléletű bevételek – passzív időbeli elhatárolás – záró állománya 3.280.178.229Ft, amely abból adódik, hogy a kapott támogatásokat el kell határolni, és a költségek felmerülésével azonos módon, ami az értékcsökkenés elszámolását jelenti, lehet visszaírni. 2018. évben csökkent az előző évhez viszonyítva, mert nagyobb összegű támogatás nem érkezett, viszont a megvalósult fejlesztések értékcsökkenési leírása elkezdődött, aminek következtében a passzív időbeli elhatárolás összege folyamatosan csökken, tekintettel arra, hogy a támogatások jelentős része már 2017. évben megérkezett, és elhatárolásra került, mint halasztott bevétel.

Az egyes vagyoni elemeket, valamint az alátámasztó leltárakat a könyvvizsgáló auditállta, tekintettel arra, hogy az önkormányzat könyvvizsgálatra kötelezett, mert állami vagyont vett vagyonkezelésbe.

Az önkormányzat vagyonában 2018. évben a növekedés 50 millió Ft körül volt, főként a saját forrásból megvalósult fejlesztésekből adódóan.

Kérem a Tisztelt Képviselő-testületet, az előterjesztést tárgyalja meg az önkormányzat 2018. évi gazdálkodásáról, és mellékelt rendelet-tervezet fogadja el.

Körmend, 2019. május 23.

 Bebes István

 polgármester